[{"text_idx": "#000000", "text": "\"Etorkizuneko pertsonak antzinako prozedurekin hezten ari gara\""}, {"text_idx": "#000002", "text": "Zer da zehazki konfiantzaren pedagogia?"}, {"text_idx": "#000003", "text": "Terminoen araberako definizioa hartzen badugu, pedagogia hitzak pertsona bati hezkuntza-ibilbidean zehar ematen zaion laguntza adierazten du. Nolakotasunaz ari da, nola esku hartu behar duen helduak haurraren edota gaztearen ibilbidean. Horri konfiantza hitza gehitu diogu, gure diferentziala bilakatuz. Gure ustez ezinbestekoa da ikasleak bere buruarengan, ingurukoengan eta testuinguruan konfiantza izatea ikas-irakaskuntza prozesuan. Hori lortzen denean, ikaslea prest eta zabalik egoten da ikasteko."}, {"text_idx": "#000004", "text": "Zer hutsune ikusten dituzu egungo hezkuntza ereduan?"}, {"text_idx": "#000005", "text": "Erretrobisorearen irudia lagungarri izan daiteke gai honetaz aritzeko: aurrera goaz baina begirada beti atzerantz jarrita. Salbuespenak salbuespen, esan liteke etorkizuneko pertsonak hezten ari garela antzinako prozedurekin. Hutsunea non dago? Aurreko ereduan irakaslea izan da zentroa eta ikaslea pasiboa. Ezagutzaz bete dira ikasleen buruak, baina ikaslearengan dagoenetik abiatu gabe. Horregatik esaten dugu ikaskuntzan zentratu eta rolak aldatu behar direla."}, {"text_idx": "#000006", "text": "Proposatzen duzuen ereduak zertan eraldatzen ditu pertsonak?"}, {"text_idx": "#000007", "text": "Oso inportantea da ikaslea pertsona moduan ikustea, ikasten ari den norbanako moduan; horrek humanizatu egiten du hezkuntza. Proiektu akademikotik haratago, ikasleei bizitza proiektu oso bat eraikitzen lagundu nahi diegu. Horretarako, gaitasun eta adimen mota guztiak hartzen ditugu kontuan eta testuingurua eskaintzen dugu horiek lantzeko; hezkuntza tradizionalean adimen logiko-matematikoa eta hizkuntz adimena lantzen dira nagusiki, baina beste gaitasun guztiak non geratzen dira? Bizitzan horiek guztiak behar ditugu."}, {"text_idx": "#000008", "text": "Umeak eskolan hasten diren une hori..."}, {"text_idx": "#000009", "text": "Haurren bigarren sozializazio prozesua eskolan hasten da. Oso goiz izaten da, eta gure lantaldean izugarri zaintzen dugu momentua. Ez dugu adaptazio asterik, uste baitugu haurrak berak adieraziko duela noiz amaitu den fase hori. Sentsibilitate handiz egin beharra daukagu erreferentziazko figuretatik (gurasoak, amak, aitak...) eskolako figuretaranzko (irakasleak, gainerako hezitzaileak...) konfiantzaren transferentzia. Horregatik, guretzat garrantzitsua da familiak eskola barrura sartzea eta behar adina denbora egitea bertan. Hezitzaileongan portu segurua aurkitzen duenean haurra esploratzeko eta ikasteko prest dago. Eta gauza bera gertatzen da goiko etapetan ere."}, {"text_idx": "#000015", "text": "Bere buruarengan konfiantzarik ez duen heldu batek konfiantza transmititu diezaioke haurrari?"}, {"text_idx": "#000016", "text": "Bizi ez duenak nekez transmitituko du konfiantza. Besteekiko eta bizitzarekiko konfiantza ez duenak, lan hori bere buruarekin egin ez duenak, nekez helaraziko dio hori inori. Ezin ditugu neska-mutikoak eraman gu sekula iritsi ez garen lekura. Horregatik, konfiantzaren pedagogian garrantzi handia du norberak egiten duen barne lanak."}, {"text_idx": "#000017", "text": "Ikasleen matrikulazio prozesuan aldaketak egin ditu Eusko Jaurlaritzak, \u201caniztasuna eta zaurgarritasuna modu orekatuan banatzea\u201d helburu. Baina 2 urteko haurren matrikulazioari baino ez diola eragiten, ikastetxea hautatzeko eragin-eremua handitzeak arazoak dakartzala... [+]"}, {"text_idx": "#000018", "text": "Hamaika urteko semeak aitari esan dio pilota-eskola utziko duela, nahi duelako erabat zentratu futbolean; sei urteko mutikoak urduri dabiltza, geroz eta gutxiago falta zaielako LH3ra heldu eta herriko futbol klubean izena emateko; zortzi urteko neskaren ama ironiaz mintzo da... [+]"}, {"text_idx": "#000019", "text": "Azken bi urteetan (2020-2022), 86 tesi egin izan dira euskaraz Euskal Herriko Unibertsitatean, eta horietatik 44 aurkeztu dira sariketara. Besteak beste, sariketak honako jakintza-arlo hauek bereizten zituen: Ingeniaritza eta Arkitektura, Artea eta Giza Zientziak, Zientziak,... [+]"}, {"text_idx": "#000020", "text": "OHARRA: Aukera hau hautatuz gero hurrengo aldietan ez dizu galdetuko ze instantzia erabili nahi duzun."}]